# Δήλωση συμμετοχής σε ομάδα εξέτασης –

# Οδηγίες και πολιτική προστασίας προσωπικών δεδομένων

# στην εξεταστική χειμερινού εξαμήνου ακ. έτους 2023-2024

Η διεξαγωγή της εξεταστικής της χειμερινής περιόδου του Ακαδημαϊκού Έτους 2023 – 2024 θα πραγματοποιηθεί εξ αποστάσεως με μεθόδους και πρακτικές, οι οποίες διασφαλίζουν ίση πρόσβαση σε όλους τους φοιτητές.

Η εξέταση του μαθήματος δύναται να πραγματοποιηθεί σε ομάδα εξέτασης, η οποία θα υποδειχθεί πριν τις εξετάσεις, μέσω της πλατφόρμας MS Teams καθώς και με τη χρήση της πλατφόρμας e-Class ή Moodle του Πανεπιστημίου Δυτικής Αττικής.

Υποβάλλοντας την παρούσα δήλωση, διαβεβαιώνετε ότι επιθυμείτε να ενταχθείτε σε ομάδα εξέτασης προκειμένου να συμμετέχετε στις εξετάσεις του μαθήματος. Η εμπρόθεσμη δήλωσή σας για ένταξη σε ομάδα εξέτασης είναι απαραίτητη για την αποτελεσματικότερη οργάνωση της εξεταστικής διαδικασίας εκ μέρους του τμήματος.

Διαβάστε προσεκτικά το πρωτόκολλο συμμετοχής στην εξέταση του μαθήματος και εφόσον το αποδέχεστε πατήστε το κουμπί «ενημερώθηκα και συμφωνώ με τη διαδικασία εξ αποστάσεως εξετάσεων και την προστασία δεδομένων προσωπικού χαρακτήρα» που βρίσκεται στο τέλος του κειμένου.

Σε διαφορετική περίπτωση δεν μπορείτε να συμμετέχετε στις εξετάσεις του χειμερινού εξαμήνου 2023-2024.

# Προσέλευση και ταυτοποίηση

Η ημέρα και η ώρα της εξέτασης κάθε μαθήματος ανακοινώνεται είτε στην πλατφόρμα e-Class ή Moodle είτε στο πρόγραμμα εξετάσεων. Για τη σύνδεση στην ομάδα εξέτασης χρησιμοποιείται ο Ιδρυματικός λογαριασμός του Πανεπιστημίου Δυτικής Αττικής.

Η σύνδεση στην Ομάδα Εξέτασης του μαθήματος γίνεται μέσω ηλεκτρονικού υπολογιστή που διαθέτει μικρόφωνο, κάμερα και ηχεία (ή ακουστικά). Αν δεν διαθέτετε τέτοιο υπολογιστή μπορείτε να συνδεθείτε με το κινητό σας τηλέφωνο, εφόσον είναι smart phone ή άλλη ψηφιακή συσκευή με τα ανωτέρω χαρακτηριστικά και εφόσον έχετε εγκαταστήσει την εφαρμογή MS Teams για «android» από το

<https://play.google.com/store/apps/details?id=com.microsoft.teams&hl=en>

και για συσκευή «apple» από το

[https://apps.apple.com/us/app/microsoft-teams/id1113153706·](https://apps.apple.com/us/app/microsoft-teams/id1113153706)

Η ταυτοποίηση γίνεται με την επίδειξη της Ακαδημαϊκής, Αστυνομικής ταυτότητας ή Διαβατηρίου στην κάμερα της συσκευής. Η ταυτοποίηση του φοιτητή μπορεί να ζητηθεί, από τον αρμόδιο Καθηγητή ή επιτηρητή, οποιαδήποτε στιγμή κατά την εξέταση του μαθήματος.

# Εξέταση

Κατά τη διάρκεια της εξέτασης, η κάμερα και το μικρόφωνο της συσκευής σύνδεσης παραμένουν ενεργοποιημένα. Δικαίωμα προς αποχώρηση υπάρχει μετά από έγκριση από τον Εξεταστή/Επιτηρητή και σύμφωνα με τη διαδικασία που θα υποδειχθεί κατά την εξέταση.

Σε περίπτωση τεχνικού προβλήματος, υπάρχει η δυνατότητα επικοινωνίας με την Τεχνική Υποστήριξη του Πανεπιστημίου Δυτικής Αττικής.

# Πολιτική Προστασίας Προσωπικών Δεδομένων

Με το παρόν κείμενο ενημερώνεστε για την πολιτική προστασίας δεδομένων προσωπικού χαρακτήρα για την εξ αποστάσεως διενέργεια της εξεταστικής περιόδου χειμερινού εξαμήνου του ακ. έτους 2023-2024, σύμφωνα και με τις προβλέψεις του Γενικού Κανονισμού Προστασίας Δεδομένων καθώς του ν. 4624/2019 και κάθε άλλης σχετικής νομοθεσίας, όπως αυτή ισχύει. Η επεξεργασία δεδομένων προσωπικού χαρακτήρα είναι απαραίτητη για τη διενέργεια των εξ αποστάσεως εξετάσεων, ως ανωτέρω ορίζεται και αφορά περιορισμένης έκτασης προσωπικά δεδομένα με αποκλειστικό στόχο τη διασφάλιση της αξιοπιστίας και αδιαβλητότητας της εξ αποστάσεως εξέτασης.

Συγκεκριμένα, η επεξεργασία αποσκοπεί στον προγραμματισμό των εξ αποστάσεως εξετάσεων, την καταγραφή της διαθεσιμότητας ή της αδυναμίας των φοιτητών να συμμετέχουν στην εξέταση, την ταυτοποίηση του εξεταζόμενου κατά την διάρκεια των εξετάσεων, την κάλυψη των λειτουργικών απαιτήσεων των επιλεγμένων «πλατφορμών» μέσω των οποίων θα πραγματοποιηθούν οι εξετάσεις καθώς και την εξασφάλιση της ακεραιότητας, του αδιάβλητου και της αξιοπιστίας των εξετάσεων.

Τα δεδομένα που επεξεργάζεται το Πανεπιστήμιο Δυτικής Αττικής (ΠΑ.Δ.Α.) είναι δεδομένα ταυτοποίησης (όνομα, αναγνωριστικό και συνθηματικό) που έχουν δοθεί στους φοιτητές του και στοιχεία που εμπεριέχονται στην ακαδημαϊκή ταυτότητα του φοιτητή. Το ΠΑ.Δ.Α. δεν αποθηκεύει δεδομένα ήχου ή εικόνας που παράγονται κατά την διάρκεια της αξιολόγησης του φοιτητή με σκοπό την εξασφάλιση της ακεραιότητας της εξέτασης και δεν συλλέγει, ούτε αποκτά πρόσβαση σε άλλα προσωπικά δεδομένα ειδικής κατηγορίας (φυλετική καταγωγή, θρήσκευμα κτλ) κατά την διάρκεια της εξ αποστάσεως αξιολόγησης.

Τα παραπάνω δεδομένα προσωπικού χαρακτήρα συλλέγονται, τηρούνται και επεξεργάζονται μόνο κατά την διάρκεια της εξεταστικής περιόδου του χειμερινού εξαμήνου του ακαδημαϊκού έτους 2023-2024 και όχι μετά την παρέλευση ενός μήνα από την ανακοίνωση της τελικής βαθμολόγησης των φοιτητών στα μαθήματα της συγκεκριμένης εξεταστικής περιόδου.

Τα υποκείμενα των δεδομένων μπορούν να συμβουλεύονται τον Υπεύθυνο Προστασίας Δεδομένων για κάθε θέμα σχετικά με την επεξεργασία των δεδομένων προσωπικού χαρακτήρα και την άσκηση των δικαιωμάτων τους βάσει του ΓΚΠΔ και κάθε άλλης νομοθεσίας για την προστασία των δεδομένων προσωπικού χαρακτήρα.

Το υποκείμενο των δεδομένων έχει δικαίωμα υποβολής αιτήματος στον υπεύθυνο επεξεργασίας για πρόσβαση και διόρθωση ή διαγραφή των δεδομένων προσωπικού χαρακτήρα ή περιορισμό της επεξεργασίας που αφορούν το υποκείμενο των δεδομένων ή δικαιώματος αντίταξης στην επεξεργασία, καθώς και δικαιώματος στη φορητότητα των δεδομένων.

Φοιτητές οι οποίοι εκ του νόμου έχουν δικαίωμα προφορικής εξέτασης ή υπάρχει περίπτωση να τύχουν επεξεργασίας ως ανωτέρω δεδομένα προσωπικού χαρακτήρα που ανήκουν στις προβλεπόμενες από τη νομοθεσία ειδικές κατηγορίες καλούνται να επικοινωνήσουν με τη γραμματεία του οικείου τμήματος για τη συμμετοχή τους στις εξετάσεις.

Το Πανεπιστήμιο Δυτικής Αττικής λαμβάνει όλα τα απαραίτητα μέτρα για την προστασία των δεδομένων προσωπικού χαρακτήρα. Απαγορεύεται ρητά η με οποιονδήποτε τρόπο καταγραφή, βιντεοσκόπηση, ηχογράφηση, όπως επίσης η αναπαραγωγή της διαδικασίας αξιολόγησης και εξέτασης που διενεργείται μέσω σύγχρονης τηλεδιάσκεψης από οποιονδήποτε συμμετέχοντα. Σε περίπτωση παράβασης θα κινηθούν όλες οι νόμιμες διαδικασίες σε ποινικό, αστικό, διοικητικό και πειθαρχικό επίπεδο.

Στην Ελλάδα η Αρμόδια Εποπτική Αρχή με την οποία μπορείτε να επικοινωνείτε για την υποβολή ερωτημάτων ή καταγγελιών αναφορικά με ζητήματα επεξεργασίας δεδομένων προσωπικού χαρακτήρα που εμπίπτουν στις προβλεπόμενες με τις διατάξεις του ΓΚΠΔ αρμοδιότητες, είναι η Αρχή Προστασίας Δεδομένων Προσωπικού Χαρακτήρα (www.dpa.gr).

Υπεύθυνος Προστασίας Δεδομένων του Πανεπιστημίου Δυτικής Αττικής είναι ο κ. Δημήτριος Μπλέτσας (dpo@uniwa.gr).

Καλή επιτυχία!

# Δηλώνω ότι ενημερώθηκα και συμφωνώ με τη διαδικασία εξ αποστάσεως εξετάσεων και την προστασία δεδομένων προσωπικού χαρακτήρα (check)

ΔΗΛΩΣΗ ΣΥΜΜΕΤΟΧΗΣ ΣΕ ΟΜΑΔΑ ΕΞΕΤΑΣΗΣ ΜΑΘΗΜΑΤΟΣ (ΥΠΟΒΟΛΗ)